В съответствие с приетата през 1910 г. 7-годишна програма за създаване на военноморски флот на световно ниво от регента на Империята Принц Чун са поръчани на чужди производители голям брой броненосци, крайцери, миноносци, подводници, вкл. и крайцерите на типа „Чао Хо“. Малко преди завършването на ходовите изпитания и влизането на крайцера в състава на Императорския флот, Синхайската революция и нейния водач Сун Ятсен слагат край на 267-годишното управление на императорската династия след абдикацията на император Пу И и Китай се превръща в република. „Ин Суей“ е заложен на 12 декември 1910 г. в Бароу (Англия) на стапелите на фирмата „Викерс“, спуснат е на вода на 14 юли 1911 г., въведен е в строй на 2 декември 1912 г. С избухването на революцията започват преговори за предаването на кораба, които завършват успешно и през месец април 1913 г. кораба е вече в Китай.